b'\n_START_ARTICLE_\nKongres (drama)\n_START_SECTION_\n1. dejanje\n_START_PARAGRAPH_\nNa kongresu se je zlasti rektor Samson zavzel za to, da se univerzi vrne status raziskovanja in ustvarjalnosti ter se jo osvobodi podrejenosti sprotnim politi\xc4\x8dnim potrebam.. Ve\xc4\x8dina profesorjev je navdu\xc5\xa1enih, najbolj Gabriel, ki \xc5\xbee na\xc4\x8drtuje nov program za delo univerze. Vincent besni: to je upor zaslepljencev, ki sku\xc5\xa1ajo zgodovino skreniti s prave poti in objektivno postajajo sovra\xc5\xbeniki! Ne bomo dopustili nobene iniciative razen na\xc5\xa1e, nobenih konceptov, razen na\xc5\xa1ih! Policija za\xc4\x8dne zasli\xc5\xa1evati \xc5\xa1tudente, enega od njih zaprejo. Gabriel divje protestira, \xc5\xa1tudentje za zve\xc4\x8der napovejo zborovanje. Just, ki mu grozi nemilost, ker se je kongres v \xc4\x8dasu Vincentove odsotnosti skuhal pod njegovo kapo, sklene Vincenta spodnesti. Ker ve, da Benjamin \xc5\xbeivi s Terezo in od nje dobiva denar, si ga zagotovi kot sodelavca. Od Tereze zve tudi za malverzacije, ki si jih je \xc5\xbee po lo\xc4\x8ditvi dovolila pad Vincentovim imenom.\n_START_SECTION_\n2. dejanje\n_START_PARAGRAPH_\nNa zborovanju so Benjaminovi provokatorji s streli povzro\xc4\x8dili preplah, vse se je izrodilo v pretepe in nerede. Policija je mo\xc4\x8dno dejavna, kriza se stopnjuje, Vincent zahteva izlo\xc4\x8ditev Gabriela z univerze. Ko prideta Samson in Jakob posredovat za \xc5\xa1tudente in Gabriela, jima Vincent odre\xc4\x8de zaupanje in napove brutalne ukrepe na univerzi. Rektor na to poda ostavko in odide. Vincent, ki si takega \xc5\xa1kandala ne more dovoliti, po\xc5\xa1lje za njim Benjamina, naj ga pregovori. Benjaminovo vlogo pa prevzame Just, profesorjem namigne, kaj Vincent namerava: \xc4\x8de bo Samson vztrajal na ostavki, ga bo Vincent prehitel in sam zahteval na kongresu njegovo razre\xc5\xa1itev. Vendar univerza sama odlo\xc4\x8da in \xc4\x8de bi Vincenta preglasovali \xe2\x80\xa6\n_START_SECTION_\n3. dejanje\n_START_PARAGRAPH_\nProfesorji, ki so za\xc4\x8dutili, da jim je Vincent pretrdo stopil na glavo, ga res preglasujejo, kar je za\xc4\x8detek njegovega padca, ki ga Just dokon\xc4\x8dno zabetonira z odkritjem Terezinih malverzacij; Vincenta umaknejo, na njegovo mesto pride Just. Gabriel, prepri\xc4\x8dan v zmago, razvija vro\xc4\x8de na\xc4\x8drte o univerzi kot o sredi\xc5\xa1\xc4\x8du kulturne akcije in kongresu, ki naj bo stalno telo, s kritiko in priporo\xc4\x8dili posegajo\xc4\x8de v dru\xc5\xbebeno \xc5\xbeivljenje. Klement je do njegove vizije skepti\xc4\x8den kot po navadi, Damjan pa se upre: ni \xc5\xa1el zraven zato, da bo namesto Vincenta prena\xc5\xa1al Justa, treba je akcijo radikalno nadaljevati v novo revolucijo! Oba prijatelja Damjanov poziv zgro\xc5\xbeena odklonita, tako dale\xc4\x8d nista pripravljena iti. Damjan jima zabrusi, da sta gnila, in ju zapusti. Medtem je Just dosegel Gabrielov suspenz, ta mu je maska, da je lahko po tihem odstranil Vincenta in ukrotil kongres, saj vajeti ne misli dati iz rok; nekaj z gro\xc5\xbenjami, nekaj s korupcijo dose\xc5\xbee, da se Gabriel zlomi in iz ob\xc4\x8dutka nemo\xc4\x8di pobegne od rektorja, ki vztraja, da bo pred kongresom zahteval revizijo Gabrielovega suspenza. Popusti tudi Jakob, ki si od politi\xc4\x8dne otoplitve obeta bolj\xc5\xa1i polo\xc5\xbeaj tehni\xc4\x8dne inteligence. Toda Just jasno pove svoje stali\xc5\xa1\xc4\x8de: oblast bo ostala v rokah politike, ta bo spro\xc5\xa1\xc4\x8dala energijo \xc4\x8dlove\xc5\xa1kih mas in bedela nad njo, znanost naj jo samo usmerja \xe2\x80\x93 univerza naj to vlogo vzame ali pusti. Samsonu se podre svet, \xc4\x8das je njegova na\xc4\x8dela popolnoma zavrgel, med profesorji pa se vse izrodi v medsebojno prerivanje in prepire.'